กรุงศรีฯรุกให้กู้ จำนำรถผ่านเว็บ
กรุงศรี ออโต้ ขยับปล่อยกู้จำนำทะเบียนผ่านออนไลน์ เปิดบริการใหม่กระตุ้นลูกค้าใช้ผ่านเว็บไซต์
29 มิ.ย. 2559

กรุงศรี ออโต้ ขยับปล่อยกู้จำนำทะเบียนผ่านออนไลน์ เปิดบริการใหม่กระตุ้นลูกค้าใช้ผ่านเว็บไซต์
นายไพโรจน์ ชื่นครุฑ ประธานคณะเจ้าหน้าที่ด้านธุรกิจสินเชื่อยานยนต์ ธนาคารกรุงศรีอยุธยา เปิดเผยว่า บริษัท กรุงศรี ออโต้ ได้เพิ่มความสำคัญในการขอสินเชื่อ คาร์ ฟอร์ แคช หรือสินเชื่อจำนำทะเบียนรถ ผ่านเว็บไซต์ www.car4cash.com มากขึ้น ด้วยบริการใหม่ที่ให้ลูกค้าติดต่อแบบ 2 ทางผ่านเว็บไซต์ได้ คาดว่าภายในปีนี้จะมีลูกค้ามากรอกใบขอสินเชื่อออนไลน์เพิ่มขึ้น 100% หรือเป็น 1.3-1.5 หมื่นคน/เดือน มียอดอนุมัติสินเชื่อใหม่ผ่านช่องทางออนไลน์นี้ ไม่ต่ำกว่า 450 ล้านบาท เทียบกับ 170 ล้านบาท ในปี 2558 
อย่างไรก็ตาม ยอดอนุมัติสินเชื่อ คาร์ ฟอร์ แคช ผ่านออนไลน์ยังมีสัดส่วนน้อย เทียบกับยอดยื่นขอสินเชื่อรถผ่านทุกช่องทางรวม 5 หมื่นราย/เดือน แต่ก็เป็นทิศทางตลาดที่ต้องพัฒนาต่อเนื่อง ที่ผ่านมาลูกค้ายื่นขอสินเชื่อออนไลน์จะได้รับอนุมัติประมาณ 9% สำหรับปีนี้เชื่อว่าจะปล่อยสินเชื่อใหม่ คาร์ ฟอร์ แคช ได้ตามเป้า 2.3 หมื่นล้านบาท เติบโต 2-3% โดย 5 เดือนแรกปีนี้ ปล่อยสินเชื่อ คาร์ ฟอร์ แคช ได้เดือนละ 2,000 ล้านบาท จึงมั่นใจว่า ปีนี้จะยังคงรักษาส่วนแบ่งตลาดที่ 39% ของมูลค่าตลาดรวมปีละ 5.8 หมื่นล้านบาท หรือรถยนต์ 2 แสนคันไว้ได้